Staking by vulstasies, motorvervaardigers dreig | Netwerk24
Deur Fin24 13 Oktober 2019 15:42
Die metaalwerkersvakbond Numsa beplan 'n staking deur sy lede in die motorbedryf, wat vulstasies, motorhandelaars en -vervaardigers insluit, as daar nie aan sekere van sy eise voldoen word nie. Dit sluit onder meer 'n nagskoftoelae vir werkers by vulstasies in.
Werkers by vulstasies mag dalk eersdaags begin met 'n groot staking.
Netwerk24 Jonathan Lestrade
In 'n verklaring wat Sondag uitgereik is, sê die vakbond bemiddelingspogings by die Kommissie vir Versoening, Bemiddeling en Arbitrasie (KVBA) het 'n dooiepunt bereik, en dat hy die driejaarloonaanbod deur werkgewers in dié bedryf van die hand gewys het.
Die motorvervaardigingsbedryf se aanbod het 'n verhoging van inflasie plus 1,5% vir die eerste jaar en 5,5% per jaar vir die tweede en derde jare behels. Werkers by onderdelevervaardigers en vulstasies is 'n vaste 6% in die eerste jaar en 5,5% vir die tweede en derde jaar aangebied.
Numsa sê hierdie aanbod verskil nie van die bedryf se aanvanklike aanbod nie.
"Hulle wou skaars enige toegewings maak, terwyl ons bereid was om verskeie kompromisse aan te gaan. Hulle het ook geweier om kwessies oor werksomstandighede wat deur ons lede geopper is te pak."
Numsa wil onder meer vervoertoelae of 'n nagskoftoelae vir sy lede wat by vulstasies werk hê, asook 'n hersiening van die sogenaamde vredesklousule wat deel is van die driejaarooreenkoms.
Hierdie klousule verbied lede van die vakbond om te staak gedurende die loonooreenkoms se kontrakperiode.
"Ons is oop vir onderhandelings, maar ons wil dit duidelik stel dat ons slegs sal voortaan as werkgewers hul mening radikaal verander. Hulle moet kan bewys dat hulle toegewyd is tot die verbetering van die lewe van alle werknemers in die sektor."
Numsa het gevra om met die KVBA te vergader om die reëlings vir die staking te finaliseer as deel van die proses om 'n stakingsertifikaat te bekom.